ORDE do 28 de outubro de 2010 pola que se convocan, en réxime de concorrencia competitiva, subvencións para atender os gastos en que incorreron na campaña 2010 as organizacións de produtores pesqueiros no ámbito exclusivo da Comunidade Autónoma de Galicia, previstas nos artigos 37 n) do Regulamento (CE) 1198/2006, 9 e 12 do Regulamento (CE) 104/2000 e 9 do Regulamento (CE) 744/2008, e se particulariza o seu importe global máximo.
CONSELLERÍA DO MAR — III. OUTRAS DISPOSICIÓNS — 05/11/2010

Mediante orde da Consellería do Mar do 10 de decembro de 2009 (DOG 247, do 21 de decembro), aprobáronse as bases reguladoras para a concesión, en réxime de concorrencia competitiva, das axudas ás organizacións de produtores pesqueiros no ámbito exclusivo da Comunidade Autónoma de Galicia, previstas nos artigos 37 n), do Regulamento (CE) 1198/2006, 9 e 12 do Regulamento (CE) 104/2000 e 9 do Regulamento (CE) 744/2008, cuxos gastos tiveron lugar nas campañas 2007, 2008, 2009, e estableceuse o procedemento para a súa concesión.
A Consellería do Mar, á vista do novo marco normativo e como consecuencia do incremento paulatino e continuado do prezo dos combustibles empregados pola frota pesqueira con porto base en Galicia, considera necesario arbitrar un mecanismo que permita adoptar medidas de adaptación da frota pesqueira e das súas organizacións ás novas condicións sociais e económicas con garantías de sustentabilidade.
Co fin de garantir este obxectivo, por medio desta orde establécese esta convocatoria para atender os gastos en que incorreron na campaña 2010 as organizacións de produtores pesqueiros, no ámbito exclusivo da Comunidade Autónoma de Galicia, previsto no artigo 37, letra n), do Regulamento (CE) 1198/2006, no artigo 9 do Regulamento (CE) 104/ 2000 e no artigo 9 do Regulamento (CE) 744/2008.
Por todo o antes dito, facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto.
Esta orde ten por obxecto establecer, en réxime de concorrencia competitiva, a convocatoria para o ano 2010 das subvencións destinadas ás organizacións de produtores pesqueiros de ámbito exclusivo da Comunidade Autónoma de Galicia, previstas no artigo 37, letra n), do Regulamento (CE) 1198/2006, no artigo 15 do Regulamento (CE) 498/2007, no artigo 9 do Regulamento (CE) 104/2000 e no artigo 9, punto 3º do Regulamento (CE) 744/2008, cuxos gastos tiveron lugar na campaña 2010.
Artigo 2º.-Prazos de presentación de solicitudes.
O prazo de presentación de solicitudes será dun mes contado desde o día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo for inhábil, entenderase prorrogado ao primeiro día hábil seguinte e, se no mes de vencemento non houber día equivalente ao inicial do cómputo, entenderase que o prazo expirará o último día do mes.
As solicitudes dirixiranse ao director xeral de Ordenación e Xestión dos Recursos Mariños, conforme o modelo que se xunta no anexo I, e presentaranse no rexistro único e de información do complexo administrativo de San Caetano ou no de calquera das xefaturas territoriais da Consellería do Mar, ou en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 3º.-Crédito orzamentario.
Para o ano 2010, as axudas concederanse con cargo á aplicación orzamentaria 14.03.723A.770.1 (proxecto 2007 00564) da Lei de orzamentos xerais da Comunidade Autónoma de Galicia do ano 2010.
O importe máximo das subvencións que se concedan nesta convocatoria ascenderá a douscentos mil euros (200.000 ).
En virtude do disposto no artigo 3.3º das bases reguladoras, o importe consignado nesta convocatoria, así como a aplicación a que se imputa, poderá ser ampliado en función da dispoñibilidade orzamentaria, sen que iso dea lugar á apertura dun novo prazo de presentación de solicitudes.
Disposicións derradeiras
Primeira.-Facúltase o director xeral de Ordenación e Xestión dos Recursos Mariños para ditar as resolucións necesarias para o desenvolvemento e a aplicación desta orde.
Segunda.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 28 de outubro de 2010.
Rosa María Quintana Carballo
Conselleira do Mar
Ver referencia pdf "21300D003P008.PDF"